Dít is hoekom ek, ongeag alles, nou en altyd vir die DA sal baklei | Maroela Media
Dít is hoekom ek, ongeag alles, nou en altyd vir die DA sal baklei
Helen Zille, premier van die Wes-Kaap (Foto verskaf deur die DA)
[Red] In aanloop tot die nasionale verkiesing op 8 Mei vanjaar gee Maroela Media politieke partye die geleentheid om hul menings oor verskillende kwessies wat kiesers raak op Maroela Media se debatsportaal te lug. Alle politieke partye is welkom om meningstukke vir publikasie voor te lê onderhewig aan die bepalings en voorwaardes van Maroela Media se redaksionele beleid.
Deur Helen Zille – premier van die Wes-Kaap
Kommentators, leunstoelkritici en ander het hul verbasing uitgespreek oor my betrokkenheid in die DA die se verkiesingsveldtog. Hul verbasing verstom my.
Ons land se toekoms maak staat op ŉ sterk, groeiende uitdaging tot ŉ korrupte en onredbare ANC.
Gegewe wat ons weet van die ANC en hoe die party funksioneer, is dit ondenkbaar dat daar kommentators is wat steeds dink die ANC kan Suid-Afrika red van die ANC en dat ŉ swakker DA op een of ander manier sal help om die ANC te hervorm.
Die harde werklikheid is die ANC is onredbaar, aangesien dit ŉ groot web van korrupsie is wat bymekaar gehou word deur begunstigingskakels tussen gekompromitteerde individue. Oudpresident Jacob Zuma was reg toe hy gesê het die ANC sal hom nooit in die beskudigdebank sit om korrupsieklagte in die hof te beantwoord nie, want hy weet te veel van almal anders.
Dit is ook die werklike rede dat die hele ANC-lys bestaan uit eties-gekompromitteerde individue (alhoewel die ANC se eie integriteitskomitee sê hulle is nie geskik om die amp te beklee nie). Hulle weet te veel om nié op die lys te wees nie. Hull moet binne-in die tent gehou word sodat hulle nie buite kan sing nie.
Die waarheid is, elkeen wat vir daardie lys stem, word ŉ medepligtige van korrupsie. Dis onmoontlik om te sien hoe Suid-Afrika se belange deur so ŉ lys bevorder kan word. Dit simboliseer wat die ANC se beleid van kader-ontplooiing in die praktyk beteken.
Kader-ontplooiing het die Suid-Afrikaanse staat op die rand van ineenstorting gebring. Tog het die ANC aangekondig dit sal die beleid versterk wat kader-ontplooiing, staatskaping en korrupsie fasiliteer het.
Hoe meer die ekonomie gevolglik agteruitgaan, hoe meer probeer die ANC-elite minderheidsgroepe blameer terwyl hulle dreig met onteiening sonder vergoeding en die gedwonge investering van pensioenfondse in korrupte, bankrot staatsbeheerde instellings. Die waarheid is die ANC-elite en hul beleid is eintlik verantwoordelik vir toenemende werkloosheid en ekstreme armoede.
En al wat die ANC het om aan te bied, te oordeel aan hul manifes, is ŉ kortpad na die ellende van Zimbabwe en Venezuela.
Verbasend is daar baie ordentlike mense in die ANC wat privaat erken dat die interne stryd vir die siel van die ANC reeds lankal verlore is. As koalisies ná 8 Mei ter sprake kom, is die ANC meer geneig om met die EFF te belyn, wat die ANC se konstitusionaliste selfs meer sal marginaliseer.
Die beste hoop vir die toekoms van grondwetlikheid in Suid-Afrika is ŉ sterker DA. Dit sal ons in staat stel om ŉ magneet te vorm vir politieke herbelyning wat konstitusionaliste in alle partye saambring, en oor alle versperrings, om ŉ nuwe meerderheid te bou. Dit kan nie deur enigiemand gedoen word wat so hopeloos gekompromitteer is soos die ANC nie – veral nie as sy leier so bang is vir konflik soos president Ramaphosa blyk te wees nie.
Rampahosa se “lang spel” sal ons net verder lei op die verkeerde pad, tot ŉ punt waar ons nie sal kan terugkeer nie.
Nou, meer as ooit, het Suid-Afrika ŉ versterkte DA nodig. Ons is die enigste party wat die ANC kan uitdaag vanuit ŉ posisie wat daarop gemik is om die regte van alle Suid-Afrikaners te verdedig. Ons is die enigste party met ŉ rekord van goeie bestuur. Ons is nie perfek nie, en sonder twyfel is daar interne refleksie nodig. Maar, in teenstelling met die ANC, kan ons hierdie dinge regstel omdat ons nie bestaan uit ŉ gekompromitteerde beskermingsnetwerk van korrupsie nie, waar elkeen die ander moet beskerm sodat almal uit die tronk kan bly.
In die DA ondersteun ons debat en daar is baie van ons wat nie aarsel om die spasie te gebruik om beleid en idees uit te daag nie. ŉ Sterker DA maak ons meer selfversekerd om die kwessies aan te spreek.
Identiteitspolitiek, die politieke filosofie wat die grondslag van apartheid was, word deur die EFF as “progressiewe” filosofie ingespan aangesien hulle daarop gefokus is om ŉ omgekeerde oorname van die ANC te bewerkstellig wat langdurige bondgenote soos David Mabuza en Julius Malema verenig.
Hulle gebruik ras om gemeenskappe te mobiliseer in hul poging om beleid te implementeer wat die ineenstorting van die ekonomie veroorsaak waar ook al hulle dit inspan.
Identiteitspolitiek is selfs gevaarliker vir minderhede. Klein etniese partye sal minderhede tot permanente marginalisasie verdoem.
Die enigste teenmiddel is om saam te werk met konstitusionaliste van alle rasse en in alle partye om ŉ nuwe meerderheid te bou wat ŉ kans het om ŉ verkiesing te wen en om vryhede te beskerm en geleenthede vir almal uit te brei. Dit is die enigste manier om elke individu se reg op onder meer taal, kultuur, eiendom, vryheid van spraak en assosiasie te verdedig.
In 2016 het die DA meer stemme gekry as die ANC in Tshwane, Nelson Mandelabaai, Kaapstad en elders. Dit het gebeur aangesien genoeg mense die belangrikheid begryp het van nie-rassige meerderhede wat die gevaar van rasse-nasionalisme kon weerstaan, verteenwoordig deur Jacob Zuma en Julius Malema. Dit het miljoene kiesers geverg om weg te beweeg van historiese vyandigheid en om op te staan vir mekaar se regte, teen staatskaping. Ons is gereed vir die uitdaging.
ŉ Gewilde sêding in die politiek is dat sukses nooit finaal is nie en foute selde fataal. Die DA het foute gemaak. Ons is saamgestel uit mense, feilbaar en onvolmaak. Die DA se missie is om die politiek te herbelyn – weg van ras en eerder na beginsels.
Die DA se rekord in regering is ongeëwenaard – vanaf dienslewering tot infrastruktuur-projekte, tot skoon regering en werkskepping.
Die DA het taai debatte gehad om ŉ manifes saam te stel wat niemand agterlaat nie, die grondwet eer en streef na ŉ gemeenskap, verenig in diversiteit. Hierdie is ŉ projek wat ek oorgeneem het van Tony Leon en wat Mmusi Maimane by my oorgeneem het. Hierdie projek is lewendig en gesond met die DA wat vir meer as 15 miljoen mense regeer.
Nou is nie die tyd vir self-flagellasie en self-twyfel nie. Die enigste manier om die oppergesag van die reg te versterk, die bekwame staat te bou en individuele regte te beskerm, is om die DA te versterk.
My meningsverskille met die leierskap van die DA in die verlede is uiters triviaal en onbelangrik gegewe wat op die spel is in hierdie verkiesing.
Ja, ek veg natuurlik vir die DA. Ek is lief vir hierdie land en ek wil hê dat elkeen wat hier woon die geleentheid kry om hul volle menslike potensiaal te bereik.
Suid-Afrika kan slegs veilig en selfversekerd wees in demokrasie as verkiesings vreedsame regeringsverandering moontlik maak. Die bevestiging en versterking van eenparty-dominering van die ANC in hierdie verkiesing sal ons in die teenoorgestelde rigting dryf.
Dit is reeds duidelik. In die toekoms, wanneer ons terugkyk, sal dit duidelik wees dat ŉ stem vir die ANC ŉ stem vir Suid-Afrika se voortgesette agteruitgang was. Dit sal dan so duidelik wees soos wat dit vandag is wanneer ons terugkyk op die verkiesing van 2009 en wens ons het meer gedoen om Zuma te stop.
DA Helen Zille Verkiesing 2019
Stem strategies of prinsipieel
‘Federeer vir vooruitgang’, sê die IVP
Jip soort soek soort – bly maar by die da.
Ek bly ook maar by die DA. Daar is geen party waarmee ek heeltemal saamstem nie, so stem dan eerder vir die sterkste opposisie.
Alles wat jy se van die ANC weet ons alreeds. So Hellen stem maar vir jou X ANC party.
‘Weg van ras’ – Frans Cronje van die IRR stem nie saam nie.
Ek hoop net die DA maak dit weer in die Wes-Kaap, die alternatief is te tragies om aan te dink. Worry nie eintlik wat elders gebeur nie.